Det lyder som noget koncertarrangører melder ud, når verdens største musikere besøger diverse spillesteder i Danmark. Men det er det ikke. Det er den første DM finalekamp i herrernes håndboldliga, der lynhurtigt blev udsolgt. 15 minutter og så var de 5000 billetter i Jutlander Bank-arena i Gigantium revet væk. - Det er helt utroligt. Vi har aldrig oplevet noget lignende - ikke engang, når vi har spillet store kampe i Champions League, siger direktør Jan Larsen på klubbens hjemmeside. Aalborg Håndbold spiller første DM finale mod Skjern Håndbold torsdag d. 25 maj på hjemmebanen i Gigantium. Det er den første finale i en finaleserie, hvor der spilles bedst af tre kampe.

Referat:
Aalborg Håndbold kunne allerede efter 15 minutter melde udsolgt til deres første DM finalekamp på hjemmebane mod Skjern.